b'\n_START_ARTICLE_\nDidrik Cappelen (1932\xe2\x80\x93)\n_START_SECTION_\nUtdannelse og yrke\n_START_PARAGRAPH_\nEtter examen artium i Skien gikk Didrik Cappelen i milit\xc3\xa6rtjeneste og fortsatte i Forsvaret hele sitt yrkesaktive liv. Han gikk Krigsskolen, Stabsskolen og Forsvarets h\xc3\xb8gskole. I tillegg hadde han milit\xc3\xa6rteknisk utdannelse i Danmark, hadde studert realfag og var cand. mag. i geofysikk fra Universitetet i Oslo._NEWLINE_Didrik Cappelen tjenestegjorde ved Tysklandsbrigaden, Brigaden i S\xc3\xb8r-Norge, befalsskolen, skyteskolen og v\xc3\xa5penstaben for Feltartilleriet. Han hadde en sentral rolle i utviklingen av \xc2\xabOdin\xc2\xbb ildledningssystem ved Forsvarets forskningsinstitutt (FFI). Dette var et samarbeid mellom FFI, Skyteskolen for Feltartilleriet, H\xc3\xa6rens Forsyningskommando og norsk industri. Han var ogs\xc3\xa5 sentral i arbeidet med \xc3\xa5 utvikle feltdatamaskin NM90, laser avstandsm\xc3\xa5ler NM81, Vo-radar NM87, WERA v\xc3\xa6rradar og skytedatasett NO/VGG 20. Didrik Cappelen arbeidet ved FFI fra 1987 til 2005, vesentlig med v\xc3\xa5pentekniske og ballistiske oppgaver.\n_START_SECTION_\nFamilie\n_START_PARAGRAPH_\nDidrik Cappelen tilh\xc3\xb8rte Skiensgrenen i familien Cappelen og var eldste s\xc3\xb8nn til sorenskriver Didrik Cappelen (1900-1970) og Gudrun Cappelen (1910-1997) f\xc3\xb8dt Knudsen, Skien._NEWLINE_Han var gift 1. gang med Haldis F. Lagerl\xc3\xb8f Graff-Wang og de hadde to barn: Anna Sophie og Didrik. Han var gift 2. gang med Sonja Kristine Enger f\xc3\xb8dt Gundersen (d\xc3\xb8d 15. desember 2016)._NEWLINE_Didrik Cappelen bodde i 1940-45 p\xc3\xa5 Borgestad g\xc3\xa5rd sammen med to s\xc3\xb8sken, hos sine besteforeldre Knudsen. Dette var mens hans far satt i nazi-fengsel i Oslo og moren var kurer for Hjemmefronten, samt  deretter mens foreldrene i 1942-1945 var flyktninger f\xc3\xb8rst i Sverige og s\xc3\xa5 i London.'